**Guide til høringssvar**

**Hvad er et høringssvar?**
Når byrådet skal vedtage en politisk sag, kan byrådet anmode forskellige parter om at give deres mening til kende. Dette sker formelt i et høringssvar. Høringssvaret er med at belyse en politisk sag fra flere forskellige sider.

Et høringssvar kan således ses som en mulighed for at kvalificere politikernes beslutningsgrundlag, så det sikres, at de har viden om handicapaspektet i en konkret sag.

De situationer hvor DH afdelingen kan afgive høringssvar er typisk i forbindelse med kommunens budget, som skal vedtages hvert år i oktober. Handicaprådet har også en række forskellige sager, som det løbende bliver bedt om at tage stilling til ved at afgive et høringssvar.

**Hvordan skriver man et høringssvar**?
Der er ikke kun én måde at skrive et høringssvar på. Men her er nogle gode råd til, hvad I kan overveje, når I skriver et høringssvar.

Struktur:
Hav en klar struktur i jeres høringssvar. Begynd med en kort indledning, hvor I fremfører de generelle og overordnede synspunkter. Herefter kan I komme med specifikke bemærkninger til de enkelte dele af forslaget. Sørg for at angive, hvad I præcist hentyder til, hvis forslaget har flere beslutningselementer.

Skriv kort og præcist:
Et høringssvar har størst gennemslagskraft, hvis det er klart formuleret, let at forstå og ikke fylder for mange sider. Vær derfor helt klar på, hvad der er DH’s budskab (fx mennesker med handicap skal sikres lige muligheder for et aktivt liv).

Underbyg budskabet med konkrete argumenter og synliggør konsekvenserne af forslaget (fx besparelsen vil forringe muligheden for hurtig og effektiv genoptræning, og på sigt vil det være dyrt for kommunen, hvis besparelsen gennemføres)

Kom med konkrete råd og anbefalinger, hvis der er særlige opmærksomhedspunkter (Fx DH anbefaler, at …..)

Pas på med at skrive indforstået. Det skal også kunne forstås af mennesker, der ikke har kendskab til handicapverdenen.

Opsøg viden:
Hvis DH afdelingen skal lave et høringssvar, men mangler specifik viden om det pågældende handicap, så ret henvendelse til den lokale medlemsorganisation, som har kendskab til området.

Hvis der er centrale aspekter i sagen, som I ikke forstår, så spørg kommunens embedsmænd, som kan give jer opklarende svar.

Det er også muligt i selve høringssvaret at henvise direkte til relevant viden. Fx hvis det drejer sig om regler for tilgængelighed, så kan der henvises til Statens Byggeforskningsinstitut (SBi) frem for, at DH afdelingen selv skal formulere reglerne i høringssvaret.

Samarbejde med andre:

Der kan være andre lokale organisationer og foreninger, der har samme interesser som DH, og hvor man med fordel kan samarbejde. Jo flere forskellige høringsparter, der giver udtryk for samme holdninger, jo større er sandsynligheden for, at politikerne er lydhøre over for argumenterne.

Hvis sagen handler om tildeling af hjemmehjælp, så kan fx Ældre Sagen være interessant at drøfte sagen med, og man kan slå på samme argumenter i sit høringssvar. En mulighed er også at lave et fælles høringssvar, hvis parterne er enige om det.

**Skab synlighed**

Ud over at benytte muligheden for at indsende et høringssvar, så er der andre måder at skabe synlighed om de holdninger, der fremgår i høringssvaret.

Én måde er at sende høringsvaret direkte til alle byrådspolitikere, selv om det også formelt set er indsendt til kommunen. Dette kan gøres ved budgetvedtagelse, hvor der indgår mange høringsparter. Herved kan man forsøge at undgå, at DH afdelingens høringssvar ”drukner” i mængden af høringssvar.

En anden mulighed er at lave et læserbrev i den lokale avis, hvor den eller de væsentligste pointer fra høringssvaret fremhæves. Det er en god ide at formulere sig positivt og give udtryk for en forhåbning. Fx ved at skrive ”DH håber, at politikerne lytter til den bekymring, som forslaget giver anledning til blandt de mange brugere og pårørende, som besparelsen vil få store konsekvenser for”.

En tredje mulighed er at stille spørgsmål til den konkrete sag, når den behandles i byrådssalen. Husk dog at undersøge hvad reglerne er for at stille spørgsmål. Vær velformuleret og stil dit spørgsmål kort.

Vær opmærksom på at politikerne oftest har truffet deres beslutning inden byrådsmødet. Det er således vanskeligt at ændre en beslutning ved at møde op i byrådssalen, men det kan tjene det formål at skabe kendskab til og respekt om DH afdelingen.

**Hvad kan man forvente, når man har indsendt et høringssvar?**Politikerne er ikke forpligtet til at følge de anbefalinger, som kommer til udtryk i et høringssvar. Selv om de måske principielt er enige i DH afdelingens anbefalinger, så kan der være andre aspekter fx økonomi, der gør, at politikerne beslutter ikke at følge anbefalingerne i DH afdelingens høringssvar.
Især ved kommunens budgetvedtagelse er der mange forskellige høringsparter. Andre foreninger og organisationer afgiver høringssvar med fokus på den målgruppe, som den pågældende organisation repræsenterer. DH afdelingens høringssvar er således blot ét blandt rigtig mange høringssvar.

Man skal derfor ikke forvente, at politikerne giver respons på det enkelte høringssvar. Det betyder dog ikke, at politikerne ikke har læst det! Så mist ikke modet, hvis DH afdelingen har brugt tid på at lave et gennemarbejdet høringsvar, og der ikke kommer en tilbagemelding fra politikerne. De kan godt have taget budskabet til sig, selv om I intet hører efterfølgende.

Måske vil DH afdelingen sidde tilbage med spørgsmålet ”Nytter det at indsende et høringssvar?” Oftest vil svaret være ja! Selv om det måske ikke umiddelbart giver politiske resultater, så er det én af de måder, hvor DH afdelingen kan påvirke den politiske dagsorden på handicapområdet.